Prototipe in Londen getoets: Kyk ma, geen hande | Maroela Media
Meer as 100 mense gaan aan dié proeflopie deelneem. Die prototipe-bussie gaan 'n roete van 3 km in die Greenwich-omgewing in Londen ry, 'n spoed van 16 km/h handhaaf en deur 'n rekenaar beheer word. Die bussie wat tot 100 m voor hom kan "sien" het vyf kameras en drie lasertoestelle wat dit op koers hou.
Daar is geen stuurwiel of rempedaal in die bussie nie. Die bussie kom egter self tot stilstand as daar 'n hindernis in die pad is. Vir die duur van die toetslopie sal daar egter 'n beampte saamry om die bussie tot stilstand te bring indien dit nodig sou wees. Daar is vier sitplekke in die voertuig.
"Engeland het 'n geskiedenis van innovering in die motorbedryf en hierdie soort tegnologie het die potensiaal om lewens te red sowel as om vryheid aan bejaardes of mense met gestremdhede te gee," het Nick Hurd, Britse minister van klimaatsverandering en nywerheid, gesê.
"Die bus is ontwerp om veilig te wees spesifiek vir 'n omgewing met voetgangers," het Graeme Smith, uitvoerende bestuurder van Oxbotica, die onderneming wat die bus ontwerp het, gesê.
"Weinig mense het al só 'n voertuig teëgekom. Dié proeflopie bied mense die geleentheid om dit eerstehands te ervaar. Ons hoop om aanvaarding te kry van die publiek. Ons wil ook bepaal hoe mense reageer terwyl hulle van A na B vervoer word."